Portreadau o Wragedd yn Efengyl Ioan

1.  Cyflwyniad


Mae gwragedd yn ymddiddan â Iesu mewn modd sy’n datgelu llawer ynghylch arwyddocâd ei fywyd a’i weinidogaeth (4:4-42; 11:1-44); mae gwragedd yn chwarae rhan flaenllaw yn yr hanesion am farwolaeth Iesu - yr eneinio ar gyfer ei gladdedigaeth (12:1-8), ei farwolaeth (19:25-27) a’i atgyfodiad (20:1-18). Fe ddywed Adele Reinhartz (“John”, 594): ‘If it were portrayals of women that were decisive for a feminist account, the Fourth Evangelist could be hailed as a proto-feminist.  The female characters in this Gospel are honoured and empowered: the mother of Jesus is confident of her son’s miraculous powers; the Samaritan woman is apostle to the Samaritans; Mary and Martha are beloved of the Lord; and Mary Magdalene is the first witness to the risen Christ’.

2.  Cymeriadau Benywaidd o fewn y Naratif


2.1 Mam Iesu  Fe ymddengys am y tro cyntaf ar achlysur yr arwydd yng Nghana (2:1-11). Sylwer ar ei swyddogaeth allweddol (‘the catalyst of the miracle’) ac ar ymateb Iesu i’w hymyrraeth:  ‘Wraig, pam yr wyt ti yn ymyrryd â mi?  Nid yw f’awr i wedi dod eto’ (2:4; ar ddefnydd Iesu o’r term ‘gwraig’, gweler hefyd 4:21; 19:26; 20:15). Mae ei fam yn dyfalbarhau ac yn credu y gall Iesu ddarparu gwin; ei hymddiriedaeth ynddo a’i allu i weithredu yn cael ei fynegi cyn yr arwydd.

Ei hunig ymddangosiad arall yw wrth droed y groes gyda’r gwragedd eraill (19:25-27). Rhoddir sylw i fam Iesu a’r Disgybl Annwyl, ac fe’u disgrifir fel aelodau o’r teulu newydd sy’n cael ei eni fel canlyniad i farwolaeth Iesu.  Sonnir drachefn am gysylltiadau teuluol (fel yng Nghana), ond fe wneir hynny yn awr drwy sôn am deulu newydd o gredinwyr (cymh. 9:22f.).  Mae ei fam a’i Disgybl Annwyl yn ddienw, ond hefyd wedi’u clymu â’i gilydd o achos eu cariad at Iesu a’u hymlyniad wrtho (ffigurau symbolaidd).  Maent yn aros yn deyrngar iddo hyd y diwedd.

2.2 Y Wraig o Samaria  Mae Iesu yn awr yn symud y tu hwnt i ffiniau daearyddol a chenedlaethol Israel ac yn ymddiddan â gwraig o Samaria sydd wedi dod i dynnu dwr.  Mae hi’n ymwybodol na ddylai Iesu fod yn siarad â hi (4:9 - ond ar sail y ffaith mai Samariad yw hi yn hytrach na’r ffaith ei bod hi’n ferch).  Diffyg dealltwriaeth a geir ar y dechrau, ond mae ei ffydd yn dyfnhau yn raddol: cyferchir Iesu i ddechrau fel ‘syr’ (4:11,15,19), yna mae hi’n cydnabod mai proffwyd ydyw (4:19); wedyn mae hi’n gofyn ai ef efallai yw’r meseia (4:25).  Mae hi’n gadael ei hystên (sylwer ar y modd y mae’r disgyblion gwrywaidd yn y traddodiadau Cyfolwg yn gadael eu rhwydau ag ati er mwyn canlyn Iesu a bod yn ddisgyblion iddo).  Fe weithreda’r wraig fel tyst: ‘Dewch i weld dyn a ddywedodd wrthyf bopeth yr wyf wedi ei wneud!’.  Sylwer ar y termau ‘dod a gweld’ (cymh. Ioan Fedyddiwr (1:29-37) a disgyblion cyntaf Iesu (1:40-49)). 

Mae swyddogaeth y wraig fel tyst (4:39: ‘drwy air y wraig; cymh. 17:20) yn peri i’r Samariaid ddod i weld Iesu - cryfheir eu ffydd ar sail eu profiadau eu hunain (sonnir am y digwyddiad mewn termau cenhadaeth yn 4:34-38).  Fe gyffesa’r Samariaid mai Iesu yw ‘Gwaredwr y byd’ (4:42); ni awgryma hyn fod tystiolaeth y wraig yn ddiffygion, ond datgelir llawer am y modd y mae Ioan yn dehongli cenhadaeth: ‘Mission in the Gospel of John is not reaching out, but collecting and bringing to Jesus, a gathering into one the scattered children of God’ (Seim, “Roles”, 69).

2.3 Mair a Martha Ceir portread arbennig o’r ddwy chwaer gan Ioan (pur wahanol i Luc 10:38-42).  Mae Martha yn ymddiried yn Iesu (11:22; cymh. Cana): ‘A hyd yn oed yn awr, mi wn y rhydd Duw i ti beth bynnag a ofynni ganddo’ (11:21-22).  Fe ddywed Iesu wrthi: ‘Myfi yw’r atgyfodiad a’r bywyd’ (11:25) a hithau’n ymateb gyda chymorth cyffes: Iesu yw’r Meseia, Mab Duw (11:27).  Ai dyma fersiwn Ioan o gyffes Pedr yng Nghesarea Philipi (Math. 16:16: ‘Ti yw y Crist, Mab y Duw byw’).  Dyma hefyd gyffes ffydd y gymuned yr ysgrifennai Ioan ati (20:31). A yw cyffes Martha yn edrych ymlaen i’r arwydd yn hytrach na gweithredu fel ymateb i’r wyrth (dyma a ddigwydd yng Nghana ac yn achos y swyddog yn 4:46-54; cymh. 20:28: ‘Gwyn eu byd y rhai a gredodd heb iddynt weld’)?  Ymateb a wna Martha mewn gwirionedd i hunan-ddatguddiad Iesu (‘Myfi yw’) yn hytrach nag i’r gred y gall atgyfodi ei brawd.  

Daw Mair i’r amlwg yn hanes yr eneinio yn 12:1-8: ‘A chymerodd Mair bwys o ennaint costfawr, nard pur, ac eneiniodd draed Iesu a’u sychu â’i gwallt.  A llanwyd y ty gan bersawr yr ennaint’ (ad. 3).  Dyma weithred broffwydol sy’n baratoad ar gyfer marwolaeth a chladdedigaeth Iesu (19:38-42).  Sylwer ei bod hi’n eneinio ei draed: Mair yn dirnad gwir arwyddocâd bod yn ddisgybl, fel y dengys Iesu ei hun pan fo’n golchi traed y disgyblion (13:14-15). Ceir yma gyferbyniad amlwg rhwng Mair a Jwdas (12:4-7), ac o bosibl Pedr sy’n camddeall gweithred Iesu (13:6-10).  Pwysleisir cariad Mair yn y cyswllt hwn - mae’r persawr yn llenwi’r holl dy - edrych ymlaen unwaith eto i’r Ymddiddan Ffarwel a galwad Iesu ar i’r disgyblion garu ei gilydd (gweler 13:34-35).

2.4 Mair Magdalen   Mae portread Ioan o Mair Magdalen yn wahanol iawn i’r eiddo’r Efengylau Cyfolwg. Hi yw’r tyst cyntaf i’r bedd gwag (20:1-2) ac i’r Iesu atgyfodedig (20:11-18). Mae Iesu’n gofyn iddi hi: ‘Pwy yw wyt yn ei geisio’, gan adleisio geiriau Iesu i’w ddisgyblion cyntaf (1:38). Pan fo hi’n clywed Iesu yn dweud ei henw mae hi’n adnabod y ‘garddwr’ - dyma drobwynt pwysig (cymh. 10:3-4 lle dywedir fod y bugail yn galw ei ddefaid wrth eu henwau).  Dyma lle mae Mair yn cychwyn ar ei phererindod ysbrydol, a gelwir arni i weithredu fel tyst i’r disgyblion eraill (20:17).  Uchafbwynt hyn yw ei geiriau: ‘Yr wyf wedi gweld yr Arglwydd’ (20:18). 

3.  Casgliadau

3.1 Arwyddocâd y Cymeriadau Benywaidd  Pa fath o gymeriadau yw’r gwragedd hyn yn Efengyl Ioan? Fe bwysleisia E.Schüssler Fiorenza bod cymeriadau Ioan (yn ddynion a gwragedd) yn gweithredu gyda’i gilydd fel disgyblion i’w hefelychu gan ddynion a gwragedd (In Memory of Her, 323ff).  Fe saif hyn mewn gwrthgyferbyniad llwyr i bortread Efengyl Luc (os derbynnir dadansoddiad Turid Karlsen Seim), oherwydd yno mae’r awdur yn gwahanu’r dynion oddi wrth y gwragedd ac yn priodoli swyddogaethau gwahanol iddynt.  Mae Schneiders yn nodi fod Ioan yn portreadu’r gwragedd fel unigolion sy’n meddu nodweddion arbennig (gwragedd annibynnol).  Fe ddywed Schneiders: ‘John’s positive presentation of women is neither one-dimensional nor stereotypical.....John’s women appear as strikingly individual and original characters, especially in contrast to the shadowy male figures who frequently appear in close proximity to them’ (t. 129)

3.2  Diddordeb Ioan mewn Cymeriadau Benywaidd  A yw Ioan yn tynnu sylw at y ffaith mai gwragedd yw’r cymeriadau hyn?  Awgrymwyd yn ddiweddar nad yw Ioan yn trafod gwragedd yn ôl y categori hwn; ei fwriad yw tynnu sylw at unigolion penodol sy’n ymateb mewn modd cadarnhaol i Iesu, ond nad yw’n ymddiddori’n benodol yn y ffaith mai gwragedd ydynt (R.Maccini, Her Testimony is True, 244)  Ond fe ddadleua eraill fod Ioan yn tynnu sylw at yr elfen fenywaidd wrth gyflwyno’r gwragedd hyn.  Sylwer ar y modd y mae’r disgyblion yn synnu fod Iesu’n ymddiddan â gwraig (4: 27).  Sylwer hefyd ar y defnydd o’r term ‘gwraig’ (2:4; 4:21: 19:26; 20:13,15), er nad yw Iesu Efengyl Ioan yn cyfarch dynion mewn termau cyffelyb.

3.2 Cipolwg ar Gymuned Ioan  Mae rhai astudiaethau diweddar yn honni fod yr efengylydd hwn yn rhagdybio swyddogaeth a statws gwragedd o fewn ei gymuned ei hun (e.e. R.E.Brown, M.Scott).  Cymh. S.Schneiders: ‘Real women, actually engaged in theological discussion, competently proclaiming the Gospel, publicly confessing their faith, and serving at the table of the Lord stand behind these Johannine characters’ (t. 130). Mae’r Bedwaredd Efengyl yn ddrych o fywyd cymuned sy’n dioddef erledigaeth a gwrthdaro - o du’r synagog (tua 85-90 OC) ac efallai fod y gymuned hon yn llechian ar ymylon y cymunedau Cristnogol cynnar (o achos Cristoleg ag ati).  I ba raddau y mae geirfa Ioan yn adlewyrchu bywyd y gymuned yn Effesus?  Sylwer ar y pwyslais ar garu Iesu ac aros ynddo.

i) Mae bod yn ddisgybl yn golygu aros yn Iesu - cyd-berthynas fel canghennau’r winwydden.  Defnyddir y ferf ‘aros’ 10 o weithiau yn Ioan 15:1-11; mae’r pwyslais ar bawb i aros yn Iesu a gyda Iesu (mae ffrwythlondeb y canghennau yn dibynnu ar hyn) 

ii) Pwysigrwydd cariad.  Yn ystod ei Ymddiddan Olaf, mae Iesu yn rhoi un gorchymyn i’w ddisgyblion: ‘Yr wyf yn rhoi i chwi orchymyn newydd: carwch eich gilydd.  Fel y cerais i chwi, felly yr ydych chwithau i garu’ch gilydd’ (13:34-35; 15:12,17): ‘Os bydd gennych gariad tuag at eich gilydd, wrth hynny bydd pawb yn gwybod mai disgyblion i mi ydych’. Dyma sydd i nodweddu gwir ddisgyblion Iesu; ffordd effeithiol o barhau ei waith a’i bresenoldeb ar ôl iddo ymadael o’r byd.

Portreadir gwragedd Efengyl Ioan fel disgyblion delfrydol, rhai sy’n parhau gyda Iesu, yn aros ynddo ac yn ei garu - mae Mair a Mair Magdalen yn aros gyda Iesu hyd y diwedd, mae’r wraig o Samaria yn dyfalbarhau wrth iddi geisio darganfod y gwirionedd am Iesu; disgrifir Mair a Martha hefyd fel gwrthrychau cariad Iesu (11:5) sy’n aros ynddo.

